**Puheenjohtajien ja Kunnallistoimikunnan vaalien vaalitapa**

Valinnat suoritetaan suljetulla lippuäänestyksellä seuraavasti:

a) Puheenjohtajan vaali on toimeenpantava suljettuna lippuäänestyksenä siten, että ellei ensimmäisessä äänestyksessä kukaan saa enempää kuin puolet annetuista äänistä, toimeenpannaan toinen vaali, jossa ehdokkaina voivat olla ne kaksi henkilöä, jotka ensimmäisessä vaalissa ovat saaneet eniten ääniä. Toisessa vaalissa eniten ääniä saanut on tullut valituksi.

b) Varapuheenjohtajan vaalissa menetellään kuten puheenjohtajan vaalissa.

c) Päätetään kunnallistoimikunnan jäsenten ja varajäsenten määrästä sääntöjen 12 § mukaisesti.

”12 § Yhdistyksen hallituksena sen asioita hoitaa ja sitä edustaa syyskokouksen vuodeksi kerrallaan valitsema kunnallistoimikunta, johon kuuluu puheenjohtaja ja varapuheenjohtaja, 5 – 15 muuta varsinaista jäsentä ja 2 – 5 varajäsentä. Kunnallistoimikunnan jäsenten ja varajäsenten on oltava puolueen jäseniä.

Kunnallistoimikunta on päätösvaltainen, kun puheenjohtaja tai varapuheenjohtaja ja vähintään puolet sen jäsenistä on saapuvilla.”

Kunnallistoimikunnan valinta suoritetaan suljetulla lippuäänestyksellä seuraavasti:

Jokaisella äänivaltaisella kokousedustajalla on käytettävissään niin monta ääntä kuin kunnallistoimikuntaan valitaan varsinaisia jäseniä.

Esimerkki: Kunnallistoimikuntaan valitaan 10 varsinaista jäsentä ja 5 varajäsentä. Äänivaltainen kokousedustaja voi äänestää enintään 10 henkilöä. Varajäsenet valitaan äänimäärän mukaisessa järjestyksessä.

Jokainen annettu ääni on samanarvoinen.